Κουραμπιέδες χωρίς γλουτένη
Αυτές τις γιορτές όλοι θα απολαύσουμε τους βουτυράτους κουραμπιέδες! Χωρίς γλουτένη και με όλη τη γεύση!
260 γρ. (1 κούπα + 2 κουτ. σούπας) βούτυρο αγελαδινό ή αιγοπρόβειο σε βαζάκι, 50 γρ. (1/4 της κούπας) ζάχαρη λευκή, κρυσταλλική, 50 γρ. (1/3 της κούπας + 1 κουτ. σούπας) ζάχαρη άχνη, 30 γρ. (2 κουτ. σούπας) κονιάκ, 1 κουτ. γλυκού εκχύλισμα βανίλιας, 180 γρ. (περίπου 2 κούπες) αμύγδαλα, καβουρδισμένα στους 170°C για 6-8 λεπτά, χοντροσπασμένα, σε θερμοκρασία δωματίου, 520 γρ. (4 κούπες) αλεύρι χωρίς γλουτένη, 1 κουτ. γλυκού μπέικιν πάουντερ, λίγο ανθόνερο, άφθονη ζάχαρη άχνη
Για τους κουραμπιέδες χωρίς γλουτένη ξεκινάμε και στον κάδο του μίξερ ρίχνουμε το βούτυρο και τα δύο είδη ζάχαρης και τα χτυπάμε με το φτερό για περίπου 10 λεπτά, αρχικά σε χαμηλή ταχύτητα και στη συνέχεια σε μέτρια προς δυνατή, μέχρι να φτιάξουμε μια λεία και πυκνή κρέμα.Προσθέτουμε το κονιάκ και το εκχύλισμα βανίλιας και συνεχίζουμε το χτύπημα μέχρι να ενσωματωθούν.Ρίχνουμε και τα αμύγδαλα και χτυπάμε ξανά για λίγο.Τέλος, ρίχνουμε το αλεύρι και το μπέικιν πάουντερ σε δύο δόσεις, χτυπώντας καλά, μέχρι να φτιάξουμε ένα πολύ εύπλαστο και μαλακό ζυμάρι.Πλάθουμε με το ζυμάρι περίπου 40 κουραμπιέδες στρογγυλούς, τους οποίους πιέζουμε ελαφρά στο κέντρο με το δάχτυλό μας ή, εναλλακτικά, τους δίνουμε το κλασικό μακρουλό σχήμα σαν μισοφέγγαρο.Τους αραδιάζουμε σε μεγάλο ταψί στρωμένο με λαδόκολλα και τους ψήνουμε σε φούρνο προθερμασμένο στους 180°C για 25-35 λεπτά, μέχρι να ροδίσουν ωραία.Τους ξεφουρνίζουμε και τους αφήνουμε να κρυώσουν εντελώς.Τους ραντίζουμε με λίγο ανθόνερο και τους τυλίγουμε σε άφθονη άχνη.
Αλεύρι (ζύμες),Αμύγδαλα,Ζάχαρη,Χριστούγεννα,Χωρίς γλουτένη